આ મુલાકાતની વાત જાહેર થઈ હોત ખરી કે મુલાકાત ખાનગી જ રખાઈ હોત તે કહેવું મુશ્કેલ છે. કેમ કે રવિવારે ચીન પહોંચેલા કિમ જોંગ-ઉનની હાજરી બુધવારે જ સ્વીકારવામાં આવી હતી. આ સમાચાર પણ જાપાનમાંથી પહેલાં આવ્યા હતા. ઉત્તર કોરિયામાંથી એક સ્પેશ્યિલ ટ્રેન ચીનના સરહદે આવેલા શહેર ડેનડોંગ પહોંચી છે. તેમાં કદાચ ઉત્તર કોરિયાનું ઉચ્ચ કક્ષાનું ડેલિગેશન હશે તેવું જાપાનની ક્યોડો ન્યૂઝ એજન્સીએ જણાવ્યું હતું. આ ઉપરાંત બીજિંગના મશહૂર ગ્રેટ હોલ ઓફ પિપલની પાસે ઉત્તર કોરિયાની એમ્બેસી કાર જોવા મળી હતી. આ બધા સમાચારો પછી બંને દેશોની સરકારી સમાચાર એજન્સીઓએ સત્તાવાર રીતે નિવેદનો જાહેર કર્યા હતા.